कलेज टिफिन एप सार्वजनिक
नेपाल कलेज अफ इन्फरमेसन टेक्नोलोजी (एनसीआइटि) मा अध्ययनरत विद्यार्थीले कलेज टिफिन नामक एप सार्वजनिक गरेका छन् ।
काठमाडौँ, माघ ४ गते । नेपाल कलेज अफ इन्फरमेसन टेक्नोलोजी (एनसीआइटी) मा अध्ययनरत विद्यार्थीले कलेज टिफिन नामक एप सार्वजनिक गरेका छन् । क्यान्टिन तथा वरिपरिका रेस्टुरेन्टमा  खाजा खाने समयमा हुने अत्यधिक भीडको समस्यालाई दृष्टिगत गर्दै एप तयार पारेको कलेज टिफिनका संस्थापक अर्जुन घिमिरेले बताउनुभयो । क्याम्पसमा हुँदा हामीलाई खाजा खान ४० मिनेटको समय छुटाइएको हुन्छ, उहाँले भन्नुभयो , क्यान्टिनमा हुने भीडले गर्दा न आफूले भनेको समयमा खाजा खान पाइन्छ न त समयको बचत नै हुन्छ । त्यो बिचको समयलाई खेर जान नदिन के गर्ने भन्ने सोच्दा कलेज टिफिनको अवधारणा आएको हो ।घिमिरेका अनुसार यो एप क्याम्पस नजिकका रेस्टुरेन्ट वा क्यान्टिन तथा विद्यार्थीले प्रयोग गर्नका लागि तयार पारिएको हो । यो एपमा क्याम्पस नजिकका क्याटिन वा रेस्टुरेन्ट लिस्टिङ गरिएको हुन्छ । विद्यार्थीले खाजा खाने समयअघि एपबाट नजिकको रेस्टुरेन्ट वा क्यान्टिनमा त्यहाँ उपलब्ध हुने खाजा प्रि–अर्डर गर्न सक्छन् । जुन होटेल, रेस्टुरेन्ट वा क्यान्टिनबाट अर्डर गर्न लागेको हो त्यहाँ नोटिफिकेसन आउँछ । नोटिफिकसेन आइसकेपछि होटेलले खाजा तयार हुन लाग्ने समयको मेसेज नोटिफिकेसन मार्फत पठाउँछन् । यति गरेपछि होटेलमा खाजा तयार हुन थाल्छ । खाजा तयार भइसक्यो भने उक्त विद्यार्थीलाई पुनः खाजा तयार भएको नोटिफिकेसन जान्छ । त्यसपछि विद्यार्थी उक्त होटेल, रेस्टुरेन्ट वा क्यान्टिनमा गएर खाजा खान सक्छन् । खाजा अर्डर गर्ने व्यक्ति त्यही नै हो भन्ने कुरा त्यहाँ हुने ओटिपी कोडले पुस्टी गर्ने  एपका डेभलपर सरोज दाहाल बताउनुहुन्छ । अर्डर गरेर भुक्तानी गर्दा विद्यार्थीलाई चार डिजिजको ओटिपि कोड आउँछ, एपको प्राविधिक पक्षबारे जानकारी दिनुहुँदै दाहालले भन्नुभयो । त्यही ओटिपि कोडका आधारमा रेस्टुरेन्टले अर्डर गर्ने विद्यार्थी पहिचान गर्न सक्छ । त्यस्तै केहीगरि अर्डर क्यान्सिल गर्‍यो भने पैसा तत्कालै रिफन्ड हुने उहाँको भनाइ छ ।‘कलेजले खाजा खानका लागि ४० मिनेट ब्रेक दिएको हुन्छ, खाजा बनाउन होटेल र क्यान्टिनलाई समय लाग्छ उता कक्षा सुरु भइसकेको हुन्छ अनि ढिलो गएपछि कक्षा छुट्ने र गाली खानुपर्ने समस्या छ यसको समाधान गर्ने उद्देश्य हाम्रो हो कलेज टिफिनका प्रमुख कार्यकारी अधिकृत विवेक ढकालले बताउनुभयो । 